এ দিন অনুশীলনে উইং প্লে এবং কর্নার ও ফ্রিকিকের উপর জোর দেওয়া হয়েছিল। দিপান্দা এবং হেনরি কিসেক্কাকে সতর্ক করেছেন তাদের কোচ, দ্রুত গোল তুলে নেওয়ার কথা বলে। আট বছর পর ঘরোয়া লিগ কড়া নাড়ছে দরজায় অথচ মোহনবাগান ফুটবলাররা এখনও অগস্ট মাসের বেতন পাননি। সিনিয়র ফুটবলারদের কাছ থেকে টাকা ধার নিয়ে জুনিয়রদের দিন চলছে। এর আগে বিদ্রোহ করে জুলাই মাসের মাইনে আদায় করেছিলেন শিল্টন পালরা। শোনা যাচ্ছে, কাস্টমসের বিরুদ্ধে জিতে লিগ নিশ্চিত করার পর ফের ফিরতে পারে বিদ্রোহের সেই ছবি। ১৮ সেপ্টেম্বর লিগ শেষ হওয়ার পর এক মাস কোনও টুর্নামেন্ট নেই। এক সপ্তাহের ছুটি দিয়ে আই লিগের প্রস্তুতি শুরু করার কথা ঘুরছে কোচের মাথায়। কিন্তু ছুটির আগে দিপান্দা ডিকাদের মাইনে দেবে কে কেউ জানে না। ক্লাবের অর্থিক অবস্থা খুবই খারাপ। স্পনসর নিয়ে কর্তাদের মধ্যে ঝামেলা চরমে। দলের সাফল্যের মাঝেও এই ঝামেলা বড় আকার ধারণ করতে পারে।